RSG Nuusbrief 29 Maart 2018
Nuwe HERFSKLANKE en -kleure
Soos in verlede week se nuusbrief belowe, vertel ek jou meer van al die nuwe programme en veranderings wat in April op jou wag op jou gunsteling radiostasie.
RSG het seker van die lojaalste luisteraars in Suid-Afrika...54% van julle luister net RSG. Sommige het 'n radio wat op RSG ingestel is in omtrent elke vertrek in die huis. Ja, ook in daai vertrek! Ewe veel mans as vroue luister en 16% Engelssprekende luisteraars hou daarvan om na RSG te luister. Wat die demografie betref, is 2% van die luisteraars swart, 49% bruin en 48% wit. Die meerderheid luister nog na RSG via die tradisionele radio en 24% op motorradio's. Wat betref provinsies, kom die meerderheid luisteraars uit die Weskaap en Noordkaap.
Terug na 'n paar vernuwings en veranderinge in die programskedule. 'n Nuwe program oor klimaatsverandering, hoe tegnologie ons wêreld binne tien jaar kan verander, nuwe musiekprogramme, minder kinderprogramme, Hartebreker wat nou net drie dae per week op lug is, en vier spesiale buite-uitsendings is maar net enkele van die lekkertes wat op jou wag. Die gewilde program Uit 'n ander hoek, waar daar vanuit nie-tradisionele perspektiewe na godsdiens en spiritualiteit gekyk word, is ook weer terug op Sondagaande.
'n Nuwe stem wat nou al meer oor naweke op RSG gehoor gaan word, is dié van Charlene Lackay, wat haar nou ook by RSG aangesluit het as vryskutaanbieder en nuusleser. Meer oor haar in 'n volgende nuusbrief.
Ry versigtig as julle die Paasfees die langpad aanpak.
Hier't jy April met jou nuwe dinge!
Ons belowe die nuwe progamme wat in April afskop,gaan 'n aangename verrassing wees en niks om voor te skrik nie! Dit sluit splinternuwe programme oor toekomsnuus en klimaatsverandering in, 'n nuwe program oor koormusiek en nog baie meer. Vir die programveranderings in 'n neutedop, klik hier »
Ons vat die pad
Ons het vier spesiale buite-uitsendings in April. Kom kuier saam.
Ons buite-uisendings neem ons in April letterlik oor en uit die land: van die KKNK op Outshoorn tot die Suidoosterfees in die Kaap, van die passassiersboot vir die Oppiwater Kunstefees tot die Kokanje aftree-oord by Modimolle. Lees meer »
Hier is meer inligting oor enkele van die nuwe programme wat van 1 April op RSG te hoor is.
Wat is klimaatsverandering en hoe gaan dit die mens, dier, omgewing en landbou beïnvloed? Dié program werp lig op dié kwessie.
Dié program gee jou 'n idee van hoe die wêreld gaan verandering in die volgende dekade, hoofsaaklik vanweë tegnologiese vooruitgang.
Die nuwe musiekreeks vier Suid Afrikaanse musieklegendes wat al vir 25 jaar + in die bedryf aktief is.
Hartebreker op 3 weeksdae
Die gewilde kitsvervolgverhaal kan van April op Maandae, Woensdae en Vrydae gehoor word.
Die span van RSG is die eerstes by die SAUK wat opgelei word in die gebruik van nuwe uitsaai-sagteware. Die Johannesburgse span word nou opgelei en die Kaapse span word in die eerste helfte van April opgelei. Lees meer »
Het jy dalk een van dié programme misgeloop? Moenie komkommer nie, klik net op die skakels om meer te lees en na die potgooie te luister.